32005R0502
L 083/12
JURNALUL OFÍCIAL AL UNIUNII EUROPENE
REGULAMENTUL (CE) NR. 502/2005 AL COMISIEI
din 31 martie 2005
de modificare a Regulamentului (CE) nr. 1362/2000 al Consiliului în ceea ce privește deschiderea și administrarea contingentelor tarifare pentru anumite produse originare din Mexic
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 133,
având în vedere Regulamentul (CE) nr. 1362/2000 al Consiliului din 29 iunie 2000 de punere în aplicare pentru Comunitate a dispozițiilor tarifare din Decizia nr. 2/2000 a Consiliului mixt instituit în temeiul Acordului interimar privind comerțul și aspectele legate de comerț dintre Comunitatea Europeană și Statele Unite Mexicane (1), în special articolul 4,
întrucât:
(1)
Consiliul mixt Uniunea Europeană-Mexic a modificat, prin Decizia nr. 1/2005 din 21 februarie 2005 de introducere a unui rectificativ la Decizia nr. 3/2004 a Consiliului mixt UE-Mexic (2) de modificare a Deciziei nr. 2/2000 din 23 martie 2000, perioada pentru care cele două contingente tarifare prevăzute în Decizia nr. 3/2004 ar trebui deschise.
(2)
Prin urmare, Regulamentul (CE) nr. 1362/2000 ar trebui modificat în consecință.
(3)
Datorită faptului că perioada pentru care contingentele tarifare respective ar trebui deschise ar trebui să înceapă la 1 ianuarie 2005, este necesar ca prezentul regulament să se aplice de la aceeași dată.
(4)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Articolul 2 alineatul (6) din Regulamentul (CE) nr. 1362/2000 se înlocuiește cu următorul text:
„(6) Cu excepția contingentelor tarifare cu numerele de ordine 09.1854, 09.1871, 09.1873 și 09.1899, contingentele tarifare stabilite în anexa la prezentul regulament sunt deschise în fiecare an pentru o perioadă de douăsprezece luni de la 1 iulie până la 30 iunie. Aceste contingente se deschid pentru prima dată la 1 iulie 2000.
Contingentele tarifare cu numerele de ordine 09.1871 și 09.1873 sunt deschise de la 1 mai 2004 până la 31 decembrie 2004 și apoi de la 1 ianuarie până la 31 decembrie ale fiecărui an calendaristic ulterior din perioada în care contingentele rămân aplicabile.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 2005.